কঙ্গনার আবেদন খারিজ করল সুপ্রিম কোর্ট!

ওয়েব ডেস্ক : কৃষক আন্দেলনের সময় এক মহিলাকে নিয়ে কুরুচিপূর্ণ ও ভিত্তিহীন মন্তব্য করার অভিযোগ উঠেছিল বলিউড অভিনেত্রী তথা বিজেপি সংসদ সদস্য কঙ্গনা রানাওয়াতের (Kangana Ranaut) বিরুদ্ধে। তা নিয়ে কঙ্গনার বিরুদ্ধে হয়েছিল মানহানির মামলা (Defamation case)। সেই মামলা খারিজের জন্য সুপ্রিম কোর্টের (Supreme Court) দ্বারস্থ হয়েছিলেন অভিনেত্রী। কিন্তু তাঁর সেই আবেদন খারিজ করে দিল বিচারপতি বিক্রম নাথ ও বিচারপতি সন্দীপ মেহতার বেঞ্চ।

২০২১ সালে কৃষক আন্দোলনের সময় এক প্রতিবাদী মহিলা মহিন্দার কাউর সম্পর্কে সমাজমাধ্যমের একটি টুইট রি-টুইট করেছিলেন কঙ্গনা (Kangana Ranaut)। সেখানে আরও কিছু শব্দ যোগ করে তিনি লিখেছিলেন, “টাইম পত্রিকায় দেখা গিয়েছিল যাঁকে, সেই দাদিকে এখানেও দেখা যাচ্ছে। তাঁকে ১০০ টাকার বিনিময়ে পাওয়া যায়।” কিন্তু এই টুইটটি ভুল করে মহিন্দার কাউরকে বিলকিস দাদি হিসেবে উল্লেখ করেছিলেন। যে দাদি শাহীনবাগ প্রতিবাদী আন্দোলনে অংশ নিয়েছিলেন।

আরও খবর : কাঠমান্ডুর হোটেল আগুনে প্রাণ গেল ভারতীয় মহিলার

বিচারপতি সন্দীপ মেহতা জানান, কঙ্গনার টুইটে শুধুমাত্র রি-টুইট করা হয়নি, বরং অতিরিক্ত মশলা যোগ করে তা লিখেছেন। “মোটেই সাধারণ রি-টুইট নয়। আপনি সেখানে আরও কিছু যোগ করেছেন,” মন্তব্য করেন বিচারপতি। কঙ্গনার আইনজীবী এই মন্তব্য ব্যাখ্যা করার চেষ্টা করলে আদালত জানান, এটি নিম্ন আদালতে ব্যাখ্যা করা যাবে। তবে ব্যক্তিগত হাজিরা থেকে ছাড় পেতে আলাদা আবেদন করতে পারবেন কঙ্গনা।

মহিন্দার কৌর আদালতে বলেছিলেন, “আমি কৃষি আইনের বিরুদ্ধে প্রতিবাদ করেছিলাম। শাহীনবাগ আন্দোলনের ওই মহিলার সঙ্গে আমার কোনো সম্পর্ক নেই। কঙ্গনার মন্তব্য সম্পূর্ণ ভিত্তিহীন ও মানহানিকর।” এর আগে পাঞ্জাব-হরিয়ানা হাইকোর্টও একই রকম মন্তব্য নিয়ে কঙ্গনার আবেদন খারিজ করেছিল। এবার সুপ্রিম কোর্টও (Supreme Court) হস্তক্ষেপ করতে না চাওয়ায় সংকটে কঙ্গনা।